49. schôdza NR SR - 5.deň - B. popoludní
Dátum: 2026-04-21
Poslanec: Dubovický, Richard 
Druh vystúpenia: Vystúpenie v rozprave

106. Ďakujem, pán predsedajúci. Kolegyne, kolegovia, tak asi trošku nech opadnú emócie. (Rečník sa zasmial.) Viete, bavíme sa tu o zákone, o ústavnom zákone, kde tvrdíte, že mal by nejakým spôsobom pomôcť samosprávam a tým, že predĺžia sa mandáty či starostom, či primátorom, poslancom, poslancom Národnej rady a tak ďalej a tak ďalej. A ja sa v mojom príspevku budem opäť sústrediť na mestá a obce, aby, aby ste to ešte raz pochopili, že o čom sa tu rozprávame, že, že by ste mi ukázali, budem veľmi rád, vo faktickej poznámke, že kde a ako chcete pomôcť daným obciam. Dovoľte, začneme od začiatku. Komunálne a technické služby. Povedzme, máme tam zber a odvoz komunálneho odpadu, údržba miestnych ciest, chodníkov, verejné osvetlenie, správa cintorínov, zimná údržba, kanalizácie. Takže budem veľmi rád, keď teraz sa prihlásite do faktickej a mi poviete v rámci komunálnych a technických služieb, ktoré to boli, ktoré pomôžu samosprávam v tomto ústavnom zákone. Poďme ďalej. Matriky a administratívne služby - evidencia obyvateľov, matričné úkony, overovanie podpisov, vydávanie rôznych potvrdení a povolení, ktoré to boli služby? Budem čakať. Školstvo a vzdelávanie. Myslím si, že toto je jedno z najdôležitejších poslaní. Však aj včera v meste Prešov sme odovzdávali ceny za učiteľ roka a ja si cením prácu učiteľov, a preto by som sa chcel opýtať, ako mesto Prešov napríklad alebo iné obce, ktoré sú zriaďovateľom materských a základných škôl, že, že vlastne, že ktoré sú to alebo akým spôsobom to predĺženie tohto mandátu o rok pomôže tým školám a tým materským školám, akým spôsobom to pomôže nejakým školským klubom? Uvidíme, či sa prihlásite. Moje obľúbené sociálne služby, lebo tvrdíte o sebe, že ste, že ste strany, ktoré sa, s ktorými, nejakým spôsobom ste sociálne, máte to aj v názvoch. Takže poďme na to. Opatrovateľská služba alebo zariadenie pre seniorov, komunitné centrá, krízová pomoc, sociálne poradenstvo, takže bol by som veľmi rád, keby milí poslanci SMER, HLAS, SNS mi povedali, že ktoré z týchto služieb pomôžu tým obyvateľom v danej obci, ak predĺžime mandát zo štyroch na piatich rokov, zo štyroch na päť rokov. Doprava. To je ďalšia služba, ktorá, ktoré poskytuje obec alebo mestá. Ide o verejnú dopravu, správu miestnych komunikácií alebo dopravné značenia. Takže by som chcel vedieť, milí poslanci vládnej koalície, ktorá z týchto služieb pomôže reálne tým ľuďom v tomto ústavnom zákone, keď sa máme fakt baviť o tomto ústavnom zákone ako o prelomovom zákone v rámci reformy verejnej správy. Chcem vedieť, ktoré, ktorý to je bod. Bezpečnosť a verejný poriadok, to znamená mestská alebo obecná polícia, civilná ochrana, požiarna ochrana. Akým spôsobom ste tu pomohli v rámci tohto ústavného zákona okrem toho, že chcete predĺžiť mandát starostom, primátorom, poslancom a vám? Kultúra, šport a voľný čas - spravovanie knižníc, kultúrnych domov, organizovanie nejakých podujatí, športoviská, plavárne, štadióny. Takže by som chcel vedieť, akým spôsobom tento zákon, ktorý ste tu predložili, pomôže ešte raz tým samosprávam a tým obciam. A budem sa vás to pýtať pri každom jednom bode. Územný rozvoj alebo stavebné služby, rozvoj bývania, rozvoj infraštruktúry. Ako? Príde ten starosta, príde ten primátor s lopatou, bude stavať tie nájomné byty? Keď hej, tak mi to povedzte. Alebo prípadne zdravotné a verejnoprospešné služby, správa polikliník, dostupnosť zdravotnej starostlivosti. No ako? Alebo poďme ďalej, to sme už tu niekoľkokrát mali - regionálne služby, kde najmä sú napríklad v kompetencii práve tých samospráv stredné školy, cesty 2. a 3. triedy, prímestská autobusová doprava. No mňa by zaujímalo, ako tento zákon pomôže ľuďom. Nijako. A práve preto som sa prihlásil do tejto ústnej rozpravy, aby som vám vymenoval aspoň niektoré základné služby, aby ste mali prehľad o tom, že čo poskytujú a aké služby poskytujú obce a mestá svojim obyvateľom. Namiesto toho za posledné roky ste hádzali polená tým obciam, tým mestám. Mali sme tu už niekoľkohodinovú debatu, že, že tie obce a tie mestá potrebujú absolútne iný zákon. Tým starostom a tým primátorom je úplne alebo im to môže byť úplne jedno, či sú tam štyri, šesť, desať rokov. Im to môže byť úplne jedno. V prvom rade rozhodujú o tom ľudia, že koho tam chcú mať, koho tam nechcú mať, aký chcú mať rozvoj. A práve preto, povedzme, tí primátori a tí starostovia nejakým spôsobom ukazujú svoj program, svoj volebný program. A keď niekto s nimi nie je spokojný, tak ho chcú vymeniť. Ja osobne si myslím, však to ukazujú aj vaše preferencie, že ľudia s vami nie sú spokojní, chcú vás vymeniť a opravte ma, ak sa mýlim, ale dneska to je už nejakým spôsobom okolo 58 mandátov pre súčasnú koalíciu plus-mínus, takže tam ste dobačovali. Takže, pán spravodajca, vás chcem poprosiť teraz, že podľa § 73 bod 3 v bode b) žiadam, aby Národná rada nepokračovala ďalej v rokovaní o návrhu tohto zákona. Ďakujem veľmi pekne.